b'\n_START_ARTICLE_\nAleksandr Orlov\n_START_PARAGRAPH_\nAleksandr Mihailovit\xc5\xa1 Orlov (ven. \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x9e\xd1\x80\xd0\xbb\xd0\xbe\xd0\xb2, vuoteen 1936 Leiba "Lev" Lazarevit\xc5\xa1 Feldbin, 21. elokuuta 1895 Babruisk, Ven\xc3\xa4j\xc3\xa4n keisarikunta \xe2\x80\x93 25. maaliskuuta 1973 Cleveland, Yhdysvallat) oli Neuvostoliiton turvallisuuspalvelun NKVD:n agentti ja vakooja. H\xc3\xa4net tunnetaan erityisesti toiminnastaan Espanjan sis\xc3\xa4llissodan aikana vuosina 1936\xe2\x80\x931938, jonka j\xc3\xa4lkeen Orlov loikkasi Yhdysvaltoihin hein\xc3\xa4kuussa 1938.\n_START_SECTION_\nVarhaiset vuodet ja toiminta Euroopassa\n_START_PARAGRAPH_\nOrlov syntyi vuonna 1895 Valko-Ven\xc3\xa4j\xc3\xa4ll\xc3\xa4 juutalaiseen perheeseen. H\xc3\xa4n opiskeli lakia Moskovan yliopistossa ja palveli Ven\xc3\xa4j\xc3\xa4n keisarillisessa armeijassa, kunnes vuonna 1918 Ven\xc3\xa4j\xc3\xa4n sis\xc3\xa4llissodan sytytty\xc3\xa4 liittyi puna-armeijaan nimell\xc3\xa4 Lev Nikolsky. Orlov toimi sotilastiedustelupalvelu GRU:n upseerina muun muassa Puolassa ja Ukrainassa. H\xc3\xa4nen toimintansa kiinnitti salaisen poliisin T\xc5\xa1ekan johtajan Feliks Dzer\xc5\xbeinskin huomion ja my\xc3\xb6s Orlov siirtyi sen palvelukseen vuonna 1924. Koodinimell\xc3\xa4 SCHWED tunnettu Orlov toimi vakoojana aluksi Pariisissa ja Berliiniss\xc3\xa4 ja my\xc3\xb6hemmin muun muassa Yhdysvalloissa, Wieniss\xc3\xa4 ja Lontoossa, ennen kuin h\xc3\xa4net syyskuussa 1936 l\xc3\xa4hetettiin NKVD:n upseerina sis\xc3\xa4llissotaan ajautuneeseen Espanjaan. Lontoossa Orlov avusti Arnold Deutschia kuuluisan brittil\xc3\xa4isen kaksoisagentin Kim Philbyn v\xc3\xa4rv\xc3\xa4yksess\xc3\xa4.\n_START_SECTION_\nEspanjan sis\xc3\xa4llissota\n_START_PARAGRAPH_\nBritannian ja Ranskan kielt\xc3\xa4ydytty\xc3\xa4 sotilaallisesta avusta oli Neuvostoliitto tasavaltalaisten merkitt\xc3\xa4vin ulkomainen tukija sis\xc3\xa4llissodassa. Orlov toimi Madridissa, josta k\xc3\xa4sin h\xc3\xa4n aluksi organisoi sissitoimintaa kenraali Francon johtamien kansallismielisten selustassa. Lokakuussa 1936 Orlov johti operaatiota, jossa suuri osa Espanjan kultavarantoa siirrettiin Moskovaan vastineeksi tasavaltalaisten saamasta aseavusta. P\xc3\xa4\xc3\xa4ministeri Francisco Largo Caballeron ja finanssiministeri Juan Negr\xc3\xadnin p\xc3\xa4\xc3\xa4t\xc3\xb6ksill\xc3\xa4 Neuvostoliittoon kuljetettiin 510 tonnia kultaa, joka oli yli 70 prosenttia maan koko varannosta. Kulta siirrettiin aluksi salaisesta s\xc3\xa4ilytyspaikastaan panssarijunalla Cartagenan satamaan. Sielt\xc3\xa4 se lastattiin saksalaisten pommikoneiden ahdistellessa neuvostoliittolaisiin laivoihin, jotka kuljettivat kullan Odessaan. Orlov palkittiin onnistuneesta operaatiosta Leninin kunniamerkill\xc3\xa4._NEWLINE_Kev\xc3\xa4\xc3\xa4n 1937 niin sanotun Barcelonan toukokuun tapahtumien j\xc3\xa4lkeen Orlovin p\xc3\xa4\xc3\xa4teht\xc3\xa4v\xc3\xa4ksi Espanjassa tuli Stalinin linjaa vastustaneiden tasavaltalaisten, kuten trotskilaisten ja anarkistien, pid\xc3\xa4tykset ja teloitukset. H\xc3\xa4n osallistui muun muassa POUM-puolueen johtajan Andr\xc3\xa9s Ninin sek\xc3\xa4 riippumattoman vasemmistoaktivistin Jos\xc3\xa9 Roblesin murhiin.\n_START_SECTION_\nPako Yhdysvaltoihin\n_START_PARAGRAPH_\nSamaan aikaan Neuvostoliitossa olivat k\xc3\xa4ynniss\xc3\xa4 Stalinin vainot. Orlovin tietoon tuli, ett\xc3\xa4 h\xc3\xa4nen l\xc3\xa4hipiiriins\xc3\xa4 kuuluvia oli pid\xc3\xa4tetty ja teloitettu. Hein\xc3\xa4kuussa 1938 Orlov m\xc3\xa4\xc3\xa4r\xc3\xa4ttiin ilmoittautumaan Antwerpenin satamassa odottavaan neuvostoliittolaiseen laivaan, mutta h\xc3\xa4n kuitenkin oivalsi joutuvansa vangiksi ja p\xc3\xa4\xc3\xa4tti paeta Yhdysvaltoihin. Hein\xc3\xa4kuun 13. p\xc3\xa4iv\xc3\xa4n\xc3\xa4 Orlov matkusti Pariisin kautta Kanadaan. H\xc3\xa4n j\xc3\xa4tti Ranskan Neuvostoliiton-suurl\xc3\xa4hettil\xc3\xa4\xc3\xa4lle kaksi kirjett\xc3\xa4, jotka oli osoitettu Stalinille ja NKVD:n johdolle. Niiss\xc3\xa4 Orlov ilmoitti paljastavansa kaikki tietonsa NKVD:n toiminnasta l\xc3\xa4nness\xc3\xa4, mik\xc3\xa4li h\xc3\xa4nelle tapahtuisi jotakin tai h\xc3\xa4nen sukulaisensa olisivat vaarassa._NEWLINE_Pohjois-Amerikkaan muutettuaan Orlov julkaisi vuonna 1953 teoksen The Secret History of Stalin\'s Crimes, jossa h\xc3\xa4n paljasti Stalinin rikoksia. Yhdysvaltain viranomaisille entisen neuvostoagentin oleskelu maassa paljastui vasta kirjan ilmestytty\xc3\xa4. Vuonna 1956 h\xc3\xa4n kirjoitti Life Magazineen artikkelin, jonka mukaan Stalin olisi aikoinaan toiminut ohranan agenttina. Sen vuoksi NKVD:n ja puna-armeijan johto olisi suunnitellut Stalinin syrj\xc3\xa4ytt\xc3\xa4miseen t\xc3\xa4hd\xc3\xa4nnytt\xc3\xa4 vallankaappausta. Orlovin mukaan sen paljastumisesta oli seurauksena Stalinin kenraali Tuhat\xc5\xa1evskiin ja muihin puna-armeijan johtaviin upseereihin kohdistamat puhdistukset. My\xc3\xb6hemmin Orlov toimi muun muassa tutkijana Michiganin yliopistossa. H\xc3\xa4nen viimeinen Stalinin aikaa k\xc3\xa4sittelev\xc3\xa4 teoksensa The March of Time julkaistiin postuumisti vuonna 2004.'